Účastník ZPC	
Meno, priezvisko, titul:	Denisa Ďuranová, PhDr.	
Úsek:	Štátny pedagogický ústav 	
	
Zahraničná pracovná cesta	
Miesto konania – štát, mesto:	Česká republika, Praha  	
Organizátor:	Rada Európy, Ministerstvo školstva, mládeže a telovýchovy Českej republiky 	
Termín:	25. – 27. 10. 2017	
Účel:	Pražské fórum o vzdelávacích politikách v Európe: Referenčný rámec kompetencií pre demokratickú kultúru 	
Rokovací jazyk:	Anglický jazyk	
	
Rámcový program
25. 10. 2017 –  cesta Bratislava – Praha
26. 10. 2017 – prvý deň zasadnutia Pražského fóra o vzdelávacích politikách v Európe
27. 10. 2017 – druhý deň zasadnutia Pražského fóra o vzdelávacích politikách v Európe; cesta Praha – Bratislava  	
	
Stručný priebeh	
Pražské fórum o vzdelávacích politikách v Európe: Referenčný rámec kompetencií pre demokratickú kultúru – Výzvy pri implementácii bolo organizované Radou Európy a Ministerstvom školstva, mládeže a telovýchovy Českej republiky pri príležitosti predsedníctva Českej republiky v Rade ministrov Rady Európy. Pražského fóra mali možnosť zúčastniť sa zástupcovia členských krajín Rady Európy a Európskeho kultúrneho dohovoru. Pražské fórum poskytlo zástupcom členských štátov z oblasti školstva možnosť diskutovať o implementácii Referenčného rámca kompetencií pre demokratickú kultúru – nástroja Rady Európy a to so zreteľom na oblasti: pedagogické prístupy k vyučovaniu a rozvoju kompetencií pre demokratickú kultúru; hodnotenie; integrácia a aplikácia Referenčného rámca kompetencií pre demokratickú kultúru vo vzdelávaní učiteľov; deskriptory ako zdroje pre stanovenie učebných cieľov a pozorovanie výstupov v oblasti kompetencií pre demokratickú kultúru; využitie rámca a modelu kompetencií pre demokratickú kultúru pri tvorbe kurikula; dopad aplikovania celoškolského prístupu pri rozvoji kompetencií pre demokratickú kultúru; význam rámca kompetencií pre demokratickú kultúru pri budovaní postojov v boji proti radikalizácii a extrémizmu; rozvoj kompetencií pre demokratickú kultúru v a prostredníctvom vyššieho vzdelávania. Rokovania počas pražské fóra prebiehali vo forme pracovných skupín k uvedeným oblastiam.   

Výstupy Pražského fóra by mali prispieť k dosiahnutiu cieľov Rady Európy. Z dlhodobého hľadiska by mali ovplyvniť reformy na národnej a regionálnej úrovni, ako i činnosť mimovládnych a medzinárodných organizácií:
-	Podpora kompetencií pre demokratickú kultúru, tak ako je definovaná Radou Európy
-	Príprava a rozvoj opatrení zameraných na výchovu a vzdelávanie k aktívnemu občianstvu  
-	Rozvoj demokratickej kultúry v školskom prostredí 
-	Diseminácia a podpora príkladov osvedčených postupov
Z krátkodobého hľadiska je potrebné pripraviť akčný plán Rady Európy pre implementáciu Referenčného rámca kompetencií pre demokratickú kultúru; vytvoriť európsku sieť poradcov (expertnú skupinu) zodpovednú za implementáciu na národnej úrovni; v rámci implementačného procesu definovať priority v šiestich oblastiach; naformulovať opatrenia pre využitie Referenčného rámca kompetencií pre demokratickú kultúru na schválenie CDPPE; opätovne definovať prispenie Rady Európy k agende cieľov udržateľného rozvoja – cieľ 4.  	
Odporúčania a závery	
Štátne vzdelávacie programy v Slovenskej republike reflektujú požiadavky Rady Európy na rozvoj kompetencií pre demokratickú kultúru, vychádzajú priamo z modelu kompetencií pre demokratickú kultúru. V dostatočnej miere sú v štátnom vzdelávacom programe zastúpené hodnotové kompetencie – rešpektovanie ľudskej dôstojnosti a ľudských práv, rešpektovanie kultúrnej rôznorodosti, rešpektovanie demokracie, spravodlivosti, rovnoprávnosti a zákona. Rovnako sú zastúpené aj zručnosti, ktoré vedú žiakov k samostatnému učeniu sa, empatii, flexibilite a adaptabilite, jazykovým, komunikačným zručnostiam a viacjazyčnosti a k schopnosti riešiť konflikty. 
I napriek tomu, že v štátnych vzdelávacích programoch je problematika teoreticky podchytená (aj v rámci didaktických materiálov), výzvou je aplikácia v školskej praxi a to napríklad kritické myslenie žiakov, s ktorým súvisia kompetencie – schopnosť analyticky a kriticky myslieť, poznať a kriticky porozumieť sebe samému, kriticky porozumieť jazyku. Štátny pedagogický ústav v tejto súvislosti a s cieľom podporiť implementáciu kompetencií pre demokratickú kultúru realizoval v spolupráci s Európskym Wergeland Centrom v roku 2016 a 2017 vzdelávaciu aktivitu pre základné a stredné školy explicitne zameranú na danú problematiku na základe uplatnenia celoškolského princípu: Jesenná akadémia: Demokratické školské prostredie pre všetkých. Vzdelávacia aktivita zameraná na vytváranie demokratického školského prostredia vychádzala z obsahového a výkonového zamerania inovovaného štátneho vzdelávacieho programu, podporila rozvíjanie občianskych kompetencií učiteľov/učiteliek a žiakov/žiačok, ktoré bezprostredne súvisia so zavádzaním Referenčného rámca kompetencií pre demokratickú kultúru do praxe. Vzdelávací program poskytol školskému tímu efektívne nástroje, ktoré môžu byť použité nielen na vyučovaní a projektových aktivitách, ale aj pri formovaní orientácie školy na rozvoj demokratických kompetencií. Súčasťou vzdelávania bola aj analýza potrieb a situácie školy, čo umožnilo školským tímom pripraviť akčný plán zodpovedajúci výzvam, ktoré škola práve potrebuje vyriešiť. 
V roku 2017 Štátny pedagogický ústav pripravil v tejto súvislosti sumár príkladov osvedčených postupov ako výstup tejto vzdelávacej aktivity zo školského roku 2016/2017, ktorý bol zároveň diseminovaný do škôl a je k dispozícii na webovom sídle Štátneho pedagogického ústavu. V júli 2018 bude sumár príkladov osvedčených postupov rozšírený o ďalšie príklady dobrej praxe zo vzdelávacej aktivity zo školského roku 2017/2018, čím sa vytvorí základ databázy príkladov dobrej praxe v oblasti vytvárania demokratického školského prostredia vychádzajúc z rámca kompetencií pre demokratickú kultúru. 

Odporúčame aktívnu participáciu Slovenskej republiky na implementácii Referenčného rámca kompetencií pre demokratickú kultúru - nástroja Rady Európy v súlade s požiadavkami a harmonogramom Rady Európy. 

Odporúčame audit, resp. detailnú analýzu štátnych vzdelávacích programov s cieľom identifikovať už existujúce kompetencie pre demokratickú kultúru v kurikule a následne sa zamerať na možnosti implementácie Referenčného rámca kompetencií pre demokratickú kultúru v podmienkach Slovenskej republiky. 	
Očakávaný prínos	
Účasť na medzinárodnom odbornom fóre zabezpečila možnosť aktívne participovať na diskusiách v oblasti výchovy a vzdelávania k demokratickému občianstvu a  zabezpečila tok informácií v oblasti tvorby vzdelávacej politiky, špecificky potreby implementácie Referenčného rámca kompetencií pre demokratickú kultúru. Informácie nadobudnuté počas pracovnej cesty prispejú k podpore v oblasti rozvoja vzdelávacej politiky a to najmä pri tvorbe a inovácii štátnych vzdelávacích programov. 	
Prehľad prinesenej dokumentácie a miesto jej uloženia	
-		
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva.	
	
Súhlasím so zverejnením správy na internete.	
Správu vypracoval: PhDr. Denisa Ďuranová	
Dátum: 	
Správu schválil: doc. PhDr. Ľudovít Hajduk. PhD., riaditeľ ŠPÚ